 Na RICHARD MUNGUTI ALIYEKUWA meneja masuala ya fedha na usimamizi katika mamlaka ya kusimamia rasilmali za maji nchini (KWRMA) jana alihukumiwa kifungo cha miaka 24 gerezani ama alipe faini ya Sh7.6milioni kwa kupokea hongo ya Sh910,000. James Ambuso Omondi alisukumwa jela siku moja baada ya aliyekuwa meneja wa masuala ya uwekezaji katika hazina ya malipo ya uzeeni (NSSF) Francis Zuriels Moturi kufungwa miaka 14 ama alipe faini ya Sh2.4bilioni kwa ufujaji wa Sh1.2bilioni na mahakama hiyo ya kuamua kesi za ufisadi. Akitoa hukumu dhidi ya Ambuso, hakimu mkuu mahakama ya kuamua kesi za ufisadi Milimani Nairobi, Bi Esther Nyutu aliwaonya watumishi wa umma dhidi ya kufuja pesa za umma akisema “mahakama hazitakawia kuwaadhibu vikali.” Bi Nyutu alisema Ambuso alijinufaisha na pesa za umma zilizokuwa zimetengewa miradi ya ustawishaji maji. Ambuso alipatikana na hatia ya kuitisha na kupokea hongo ya Sh445,000 kutoka kwa meneja anayesimamia mamlaka hiyo katika jimbo la Mombasa Bw Geoffrey Mworia. Pia alishtakiwa kwa kupokea hongo ya Sh465,000 kutoka kwa Bw Boniface Mwaniki aliyekuwa kinara wa mamlaka hiyo eneo la Tana (Tana Catchment Area). Hakimu alisema mashahidi 16 waliotoa ushahidi walieleza korti jinsi Ambuso alikuwa akiwapigia simu wampe mlungula aendelee kufadhili huduma katika maeneo wanayosimamia na pia asiwahamishe na kuwapeleka majimbo mengine. “Mkurugenzi wa Mashtaka ya Umma amethibitisha mshtakiwa alipokea hongo kutoka kwa wasimamizi wa mamlaka hiyo mashinani kwa kutoa stetmendi za MPESA,” alisema Bi Nyutu. Hakimu alisema stetimendi za MPESA zilionyesha mshtakiwa alikuwa anapokea mlungula kutoka kwa walalamishi. Walalamishi walikuwa wakituma hongo hiyo katika nambari ya simu ya kiunga mbali ya mshtakiwa. Mshtakiwa alipokea hongo hiyo kati ya 2012 na 2013. Hakimu alikataa tetezi za mshtakiwa kwamba upande wa mashtaka ulishindwa kuthibitisha kesi dhidi yake. Mshtakiwa alieleza hawezi kujikumu kimaisha kwa vile alisimamishwa kazi na “hata hawezi kulipia watoto wake karo ya shule na vyuo vikuu.” Alimpata na hatia na DPP akaomba hilo lichukuliwe kuwa kosa la kwanza kufanywa na mshtakiwa. Mshtakiwa alipewa siku 14 kukata rufaa kama hakuridhishwa na adhabu hiyo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  